Resumé af udtalelsen fra Den Europæiske Tilsynsførende for Databeskyttelse om henstillingen med henblik på Rådets afgørelse om bemyndigelse af Kommissionen til at indlede forhandlinger om ændring af aftalen mellem Den Europæiske Union og Kongeriget Norge om administrativt samarbejde, bekæmpelse af svig og inddrivelse af fordringer på momsområdet

(Udtalelsen findes i sin helhed på engelsk, fransk og tysk på EDPS' websted www.edps.europa.eu)

(2022/C 260/03)

Den 26. april 2022 fremsatte Europa-Kommissionen et forslag til en henstilling med henblik på Rådets afgørelse om bemyndigelse af Kommissionen til at indlede forhandlinger om ændring af aftalen mellem Den Europæiske Union og Kongeriget Norge om administrativt samarbejde, bekæmpelse af svig og inddrivelse af fordringer på momsområdet (»forslaget«).

Formålet med forslaget er at ændre den gældende aftale mellem Den Europæiske Union og Kongeriget Norge om administrativt samarbejde (»aftalen«). Aftalen giver EU-medlemsstaterne og Norge mulighed for at samarbejde om at bekæmpe momssvig og yde hinanden bistand med at inddrive fordringer på momsområdet på samme måde, som EU-medlemsstaterne gør i henhold til Rådets forordning (EU) nr. 904/2010 (1) og Rådets direktiv 2010/24/EU (2). Ændringen af aftalen vil muliggøre administrativt samarbejde med Norge med nye samarbejdsværktøjer i stil med dem, der blev indføjet i forordning (EU) nr. 904/2010 med Rådets forordning (EU) 2018/1541 (3).

Bilaget til forslaget indeholder forhandlingsdirektiverne til ændring af aftalen. De dækker udveksling af oplysninger ved hjælp af andre midler end standardformularerne, de administrative undersøgelser, der foretages i fællesskab, og de opfølgende foranstaltninger inden for rammerne af Eurofisc, indført ved forordning (EU) 2018/1541. Forhandlingsdirektiverne fremhæver også behovet for at udskifte henvisningen til Europa-Parlamentets og Rådets direktiv 95/46/EF (4), som blev ophævet ved Europa-Parlamentets og Rådets forordning (EU) 2016/679 (5) (»GDPR«).

EDPS noterer sig databeskyttelsesgarantierne vedrørende princippet om formålsbegrænsning og opbevaringsbegrænsning, jf. artikel 55, stk. 5, i forordning 904/2010 som ændret ved forordning (EU) 2018/1541, som samarbejdet mellem Norge og EU-medlemsstaterne foregår i henhold til. EDPS anbefaler dog, at der i forhandlingsdirektiverne indsættes en udtrykkelig henvisning til disse garantier.

EDPS noterer sig de garantier vedrørende beskyttelse af personoplysninger, som aftalen allerede indeholder. EDPS anbefaler dog en yderligere væsentlig tilpasning af aftalens artikel 6, stk. 7, til bestemmelserne i kapitel V i GDPR.

EDPS anbefaler også, at der indsættes en henvisning til denne høring af EDPS i en betragtning i forslaget.

1. INDLEDNING

1. Den 26. april 2022 fremsatte Europa-Kommissionen et forslag til en henstilling med henblik på Rådets afgørelse om bemyndigelse af Kommissionen til at indlede forhandlinger om ændring af aftalen mellem Den Europæiske Union og Kongeriget Norge om administrativt samarbejde, bekæmpelse af svig og inddrivelse af fordringer på momsområdet ( 6 ) (»forslaget«).

2. Formålet med forslaget er at ændre aftalen mellem Den Europæiske Union og Kongeriget Norge om administrativt samarbejde, bekæmpelse af svig og inddrivelse af fordringer på momsområdet (»aftalen«) ( 7 ) ved at indføre nye værktøjer, der muliggør et bedre samarbejde og styrker bekæmpelsen af svig, hvilket giver fordele for begge parter i aftalen (Norge og medlemsstaterne) ( 8 )

3. Denne udtalelse fra EDPS er fremsat på grundlag af en høring fra Europa-Kommissionen af 28. april 2022 i henhold til artikel 42, stk. 1, i EU’s databeskyttelsesforordning.

5. KONKLUSIONER

18. På baggrund af ovenstående fremsætter EDPS følgende henstillinger: (1) at der i forhandlingsdirektiverne indsættes en specifik henvisning til databeskyttelsesgarantierne vedrørende princippet om formålsbegrænsning og opbevaringsbegrænsning, jf. artikel 55, stk. 5, i forordning 904/2010 som ændret ved forordning (EU) 2018/1541 (2) at der i forhandlingsdirektiverne indsættes en henvisning til behovet for at justere bestemmelserne i aftalens artikel 6, stk. 7, til bestemmelserne i kapitel V i EU's databeskyttelsesforordning (3) at der indsættes en henvisning til høringen af EDPS i en betragtning i forslaget.

Bruxelles, den 20. juni 2022. Wojciech Rafał WIEWIÓROWSKI

(1) Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (EUT L 268 af 12.10.2010, s. 1).

(2) Rådets direktiv 2010/24/EU af 16. marts 2010 om gensidig bistand ved inddrivelse af fordringer i forbindelse med skatter, afgifter og andre foranstaltninger (EUT L 84 af 31.3.2010, s. 1).

(3) Rådets forordning (EU) 2018/1541 af 2. oktober 2018 om ændring af forordning (EU) nr. 904/2010 og (EU) 2017/2454, for så vidt angår foranstaltninger til styrkelse af det administrative samarbejde vedrørende merværdiafgift (EUT L 259 af 16.10.2018, s. 1).

(4) Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EUT L 281 af 23.11.1995, s. 31).

(5) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).

(6) COM(2022) 166 final.

(7) Aftale mellem Den Europæiske Union og Kongeriget Norge om administrativt samarbejde, bekæmpelse af svig og inddrivelse af fordringer på momsområdet (EUT L 195 af 1.8.2018, s. 3).

(8) COM(2022) 166 final, s. 2.